        R O M Â N I A


 

 
              
                                       

JUDEŢUL HUNEDOARA 
       



             
              

   MUNICIPIUL BRAD


       P R I M A R U L
 Nr. 160/11017/23.09.2026
R E F E R A T   DE   A P R O B A R E
privind aprobarea depunerii și implementării proiectului ”Realizare capacitați de stocare a energiei electrice din surse regenerabile pentru autoconsum în Municipiul Brad, județul Hunedoara” și a cheltuielilor aferente acestuia
Municipiul Brad a obținut finanțare nerambursabilă în cadrul Programului-cheie 1 – Surse regenerabile de energie și stocarea energiei, din Fondul pentru Modernizare, pentru proiectul „Asigurarea energiei din surse regenerabile pentru consumul propriu al clădirilor publice și a iluminatului public în Municipiul Brad, județul Hunedoara”, proiect aflat în prezent în etapa de implementare.

În vederea valorificării eficiente a energiei produse de centrala fotovoltaică realizată în cadrul proiectului menționat, Municipiul Brad intenționează să obțină finanțare nerambursabilă pentru proiectul „Realizare capacități de stocare a energiei electrice din surse regenerabile pentru autoconsum în Municipiul Brad, județul Hunedoara”, în cadrul Programului-cheie 1 – Surse regenerabile de energie și stocarea energiei – Sprijinirea investițiilor în dezvoltarea de noi capacități de stocare a energiei electrice produse din surse regenerabile de energie pentru entități publice.
Obiectivul investiției îl reprezintă realizarea unei capacități noi de stocare a energiei electrice produse din surse regenerabile, conectată în spatele contorului la centrala electrică fotovoltaică a Municipiului Brad cu puterea instalată de 900,34 kWp.

Investiția urmărește creșterea gradului de utilizare în regim de autoconsum a energiei regenerabile produse prin corelarea producției fotovoltaice cu necesarul de consum al clădirilor publice și al sistemului de iluminat public, precum și reducerea energiei electrice preluate din Sistemul Energetic Național și a emisiilor de CO₂.

Necesitatea realizării capacității de stocare este determinată de caracterul variabil al producției de energie fotovoltaică și de decalajul temporal dintre perioadele de producere și cele de consum. Astfel, energia electrică disponibilă în intervalele în care producția depășește consumul instantaneu va putea fi stocată și utilizată ulterior, în perioadele în care producția fotovoltaică este redusă sau inexistentă, inclusiv pentru alimentarea sistemului de iluminat public pe timpul nopții, precum și pentru acoperirea necesarului de energie electrică a instituțiilor publice, în special a Liceului Teoretic „Avram Iancu”, în baza unui acord de parteneriat ce urmează a fi încheiat în acest scop.

Prin urmare, investiția contribuie la utilizarea eficientă a energiei regenerabile produse de centrala fotovoltaică existentă, fără crearea unei noi surse de producere a energiei și se înscrie în obiectivele europene și naționale privind creșterea ponderii energiei din surse regenerabile, reducerea emisiilor de gaze cu efect de seră și consolidarea eficienței și securității energetice.

Valoarea totală a proiectului este de 4.200.737,64 lei (cu T.V.A.), respectiv 3.472.558,54 lei (fără T.V.A.), din care:

· valoare eligibilă: 4.195.698,58 lei (cu T.V.A.); 

· valoare neeligibilă: ( 5.039,06 lei (cu T.V.A.); 

· valoarea aferentă construcțiilor și montajului (C+M) = 554.297,13 lei (cu T.V.A.), respectiv 458.096,80 lei (fără T.V.A.).


În contextul celor de mai sus, am inițiat prezentul proiect de hotărâre și îl supun spre dezbatere și aprobare plenului Consiliului Local al Municipiului Brad în forma prezentată.
Invoc în susţinerea propunerii mele prevederile Ghidului solicitantului – Condiții specifice de accesare a finanțării din Fondul pentru modernizare pentru apelul „Sprijinirea investițiilor în dezvoltarea de noi capacități de stocare a energiei electrice produsă din surse regenerabile de energie pentru entități publice”, Programul-cheie 1: Surse regenerabile de energie și stocarea energiei, aprobat prin Ordinul ministrului energiei nr. 1065/08.09.2026, ale art. 10d din Directiva 2003/87/CE a Parlamentului European și a Consiliului, cu modificările și completările ulterioare, precum și ale Regulamentului de punere în aplicare (UE) 2020/1001 al Comisiei, cu modificările și completările ulterioare, ale Ordonanței de urgență a Guvernului nr. 60/2022 privind stabilirea cadrului instituțional și financiar de implementare și gestionare a fondurilor alocate României prin Fondul pentru modernizare, cu modificările și completările ulterioare, ale Legii nr. 273/2006 privind finanțele publice locale, cu modificările și completările ulterioare, în special art. 44, ale Hotărârii Guvernului nr. 907/2016 privind etapele de elaborare și conținutul-cadru al documentațiilor tehnico-economice aferente obiectivelor/proiectelor de investiții finanțate din fonduri publice, cu modificările și completările ulterioare, ale art.129 alin. (2) lit. b), alin. (4) lit. d) din O.U.G. nr. 57/2019 privind Codul administrativ, cu modificările și completările ulterioare, precum și ale Legii nr. 554/2004 a contenciosului administrativ, actualizată, cu modificările și completările ulterioare.

